钦定古今图书集成/明伦汇编/宫闱典/第118卷 > 周能
## 钦定古今图书集成/明伦汇编/宫闱典/第118卷 > 周能

按《明外史外戚传》，“能字廷举，昌平人。女为英宗贵妃，
生宪宗，是为孝肃皇太后。英宗复位，见能于便殿，授
锦衣卫千户，赐赉甚渥。能卒，长子寿嗣职。宪宗践祚，
擢左府都督同知。成化三年，封庆云伯，赠能庆云侯。
寿以太后弟，颇恣横。时方禁勋戚请乞庄田，寿独冒
禁，乞通州田六十二顷，宪宗不得已与之。尝奉使道”
吕梁洪，多挟商艘。主事谢敬不可，寿与哄，且劾之，敬
坐落职。十七年进爵为侯。其子弟同日授锦衣官者
七人，能追赠太傅、宁国公，谥“荣靖。”孝宗嗣位，加太保。
时寿所赐庄田甚多，其在宝坁者已得五百顷，又欲
得其馀七百馀顷，诡言以私财相易。部劾其贪求无
厌，执不许，孝宗竟许之。又与建昌侯张延龄争田，两
家奴相殴，致交章上闻，争不已，又数挠盐法，侵公家
利，有司厌苦之。十六年加太傅，弟长宁伯彧亦加太
保，兄弟并为侯伯，位三公，前此未有也。武宗立，汰传
奉官寿子侄锦衣卫指挥使瑾等八人，亦在汰中。寿
上章乞留，从之。以正德四年卒。赠宁国公，谥“恭和。”子
瑛嗣，封殖过于父。嘉靖中，于河西务设肆，邀商货，虐
市民，亏国课，为御史巡按者所劾，停禄三月。而瑛怙
恶如故。又为主事翁万达所劾。诏革其廛肆，下家人
于法司。时已革外戚世爵，瑛卒，遂不得嗣。